بلوچی لبزانکی گل چھبار چہ بنگیج ءَ تا ھنّی
مولا بخش رئیسی
(اولی بھر)
بلوچی لبزانکی چست ءُ ایر چھبار , کنرک ءُ پھرہ چہ بلوچی لبزانکی گل ءِ جوڑ بیگ ءَ ساری ھم بیتگ اَنت بلے گل نہ بیتگ….بلوچی لبزانکی گل ءِ بن ھشت سال 1371 ءَ یا 1994 ءَ وھدے کہ فاروق ھوت کنرک ءَ ھزمت ءَ ات , من ءُ یعقوب جمالزھی ماں )شیریان (چھبار ءِ میتگ) ءَ گلدوزی ءِ کار ءَ گلائش اتیں گڑا واجہ ھوت برے آتک مئے گورا ءُ ماھم شت ایں واجہ ءِ لوگ ءَ , آزمانگ ءَ ھوت ءَ وتی لوگ ءَ کتابجاھے پیم کتگ ات…ھرچ پنچشنبہ ءَ دیوانے برجم دارگ بوت اَت گوں نوگلیں ورناھاں ما ھم دیواناں گوشتانک دات….
من گوں تاج محمد طائر ءَ گپ جت کہ شما انچوش شنگ شانگ ات بیا لبزانکی دیوان ٹاھینیں…تاج محمد ءَ درائینت , دولت (حکومت) ھِلّ ایت؟…من گوشت اگاں مئے دیم اش داشت ما ھم وتی کار ءَ داریں اگاں نہ داشت گڑا دیم ءَ رویں….من گوں فاروق ھوت ءُ یعقوب جمالزھی ءَ ھم گپ جت , آیاں ھم منّ اِت…گڑا لبزانکی کارانی چن ءُ لانچ بنگیج بوت…ھمے یکیں دیوان سوب بیت , بلوچی لبزانکی گل گوں 7 باسکاں ٹاھینگ ببیت…اے ھپت ایںباسک چوش ات انت , تاج محمد طائر , اصغر علی آزگ , محمد فاروق ھوت , محمد یعقوب جمالزھی , استاد غلام رسول دینارزھی , مولا بخش رئیسی ءُ نبی بلوچ….آ زمانگ ءَ پاگواجھی ھپتگی اَت , بزاں ھرکس تھنا ھپتگے ءِ واستہ پاگواجہ ات رند ھپتگے ءَ پاگواجہ بدل کنگ بیت تاں روچے ءَ کہ واجہ ھوت ءِ آریپیں کماش (پت) بیران بیت ھما روچ ءَ فاروق ھوت سالے ءِ واستہ پاگواجہ گیچین کنگ بیت….چہ ایشی ءَ رند پاگواجہ سالے سرا بدل کنگ بیت انت…سال 1378 ءَ گل گوں ارشاد اسلامی ءَ ھمگرنچ کنگ بیت آ زمانگ ءَ ارشاد اسلامی ءِ رئیس ھوشمند ات….
ارشاد ءِ ھمگرنچی ءَ رند گل ءِ دیوان ماں شھرداری ءِ کانون فرھنگی ءَ برجم دارگ بیت انت….رندترا جعفری ءِ زمانگ ءَ دیوان مجتمع فرھنگی ھنری ءَ برجم دارگ بیت انت….
شھرداری ءِ کانون فرھنگی چیزے سنگتاں براھینت….
(روان انت)